ማዕከሉ ባከናወናቸው የግንዛቤ ማስጨበጫ ተግባራት የፊስቱላ ታካሚዎች ቁጥር እየቀነሰ መምጣቱን ገለጸ
የባሕር ዳር ሐምሊን ፊስቱላ ማዕከል ከወሊድ ጋር ተያይዞ የሚከሰቱ ችግሮችን ለመቀነስ ባከናወናቸው የግንዛቤ ማስጨበጫ ተግባራት የፊስቱላ ታካሚዎች ቁጥር እየቀነሰ መምጣቱን ገለጸ፡፡የማዕከሉ ዳይሬክተር ዶክተር ቢተው አበበ ከዋልታ ጋር ባደረጉት ቆይታ እንደተናገሩት ቀደም ሲል በማዕከሉ በዓመት ከ500 በላይ ተካሚዎች አገልግሎት ይወስዱ እንደነበር አስታውሰው፣ ባለፉት አምስት ዓመታት በተከናወኑ ዘርፈ ብዙ የግንዛቤ ማስጨበጫ ተግባራት የታካሚዎች ቁጥር ከ300 በታች ማውረድ መቻሉን ገልጸዋል፡፡ በተያዘው በጀት ዓመትም ቁጥሩ ወደ 70 ዝቅ ማድረግ እንደተቻለ ታውቋል፡፡የቤት ውስጥ ወሊድ የፊስቱላ ጉዳትን በማባባስ ከ95 በመቶ በላይ ድርሻ እንዳለው ዶክተር ቢተው ገልጸው፣ ይህን ባህላዊ የወሊድ ተግባር በዘመናዊ ጤና ጣቢዎች ማከናወን በመቻሉ በፊስቱላ የመጠቃት ቁጥርን ለመቀነስ ጉልህ ሚና እናዳለው ተናግረዋል፡፡በቀጣይም ችግሩን በመደበቅ በቤት ውስጥ የሚደረግ ቆይታን በማሳጠር፣ የመንገድ፣ የአምቡላንስ እና በዘርፉ የሰለጠኑ ባለሙያዎች እጥረትን በመቅረፍ የፊስቱላ ችግርን ለመቀነስ የሚያስችሉ ስራዎች እንደሚከናወኑ ተውቋል፡፡የፊስቱላ ችግር ያለባቸው ታካሚዎች ወደ ማዕከሉ ከ21-30 ቀናት ቆይታ እንደሚያደርጉና በቆይታቸውም የፊስቱላ ችግርን በተመለከተ ስልጠና እንደሚሰጣቸውና ወደ መኖሪያ አካባቢያቸው ሲመለሱ ለሌሎች ዜጎች ሥልጠና በመስጠት ችግሩ ቢከሰት ወደ ሕክምና ማዕከሉ እንዲሄዱ ሚያስችል መግባባት እንፈዲጥሩ እንደሚደረግም ታውቋል፡፡የባሕር ዳር ሐምሊን ፊስቱላ ማዕከል ከተመሰረተበት ከ13 ዓመታት በላይ እንዳስቆጠረና ዕድሜያቸው ከ6-70 ዓመት ለሚሆኑ ለአማራና አጎራባች ክልሎች አገልግሎት በነፃ እየሰጠ እንደሚገኝ ተገልጿል፡፡  በማዕከሉ ከሚሰሩ 47 ሰራተኞች መካከል 25ቱ ቀደም ሲል በፊስቱላ ሕመም ተጠቂ የነበሩና አሁን ላይ ህክምና ክትትል እያደረጉ ጎን ለጎን ደግሞ አገልግሎት እየሰጡ እንደሚገኙ ታውቋል፡፡በኢትዮጵያ ሐምሊን የፊስቱላ ሆስፒታል በተጨማሪ አምስት የሐምሊን ፊስቱላ ማዕከላት የፊስቱላ ችግር ላለባቸው ሴቶች አገልግሎት እየሰጡ እንደሆነ ዋልታ ዘግቧል፡፡ 